钦定古今图书集成/明伦汇编/官常典/第797卷 > 赵师鲁
## 钦定古今图书集成/明伦汇编/官常典/第797卷 > 赵师鲁

按《元史》本传：“师鲁，字希颜，霸州文安县人。父趾，秘书
少监，赠礼部尚书。师鲁为人风采端庄，在太学，力学
如寒士。延祐初，为兴文署丞。五年，迁将作院照磨。七
年，辟为御史台掾。后补中书省掾。于朝廷典章故实、
律令文法，无不练习。临事明敏果断，执政奇之。及典
铨选，平允无私，人无不服。擢工部主事，迁中书省检”
校官，咸著能名。泰定中，拜监察御史。时大礼未举，师
鲁言：“天子亲祠郊庙，所以通精诚，逆福釐，生蒸民，阜
万物，百王不易之礼也。宜鉴成宪，讲求故事，对越以
格纯嘏。”帝嘉纳焉。元夕，令出禁中，命有司张灯山为
乐。师鲁上言：“燕安怠惰，肇荒淫之基；奇巧珍玩，发奢
侈之端。观灯事虽微，而纵耳目之欲，则上累日月之
明。”疏闻，遽命罢之。赐师鲁酒一上尊，且命御史大夫
传旨以嘉忠直。是时，宰相倒剌沙密专命令，不使中
外预知。师鲁又上言：“古之人君将有言也，必先虑之
于心，咨之于众，决之于故老大臣，然后断然行之，涣
若汗不可反。未有独出柄臣之意，不咨众谋者也。”不
报。倒剌沙虽刚狠，亦服其敢言。有朝士年未及致仕，
其子请预荫其官，而执政者为之地，师鲁驳其非，事
遂止。迁枢密院都事，改本院经历。致和初，升奉政大
夫，参议枢密院事。天历中，迁枢密院判官，改兵部侍
郎。丁父忧，特旨趣为同佥枢密院事，师鲁固辞不就。
服除，复为枢密判官，持节治四川军马，谕上威德。大
阅于郊，宽简有法，士卒怀其恩信。未几，迁中顺大夫、
刑部侍郎。枢密院复奏为其县判官。久之，出为河间
路转运盐使，除害兴利，法度修饬，绝巡察之奸，省州
县厨传赠遗之费，灶户商人无不便之，岁课遂大增。
暇日，又割己俸，率僚吏新孔子庙，命吏往江右置雅
乐，聘师工春秋释奠，士论称之。师鲁由从官久典金
糓，每郁郁不乐，疾笃，弃官归京师。至元三年九月卒，
年五十有三。赠嘉议大夫、礼部尚书、天水郡侯，谥文
清。